《八归 送山农归云间》
清代·李良年

荼蘼雪绽，楝花风近，春才剩一旬耳。荒程折尽东西柳，见说九峰归客，又催行李。

驿草裙腰沙外冷，绕几曲、带愁烟水。还记否、听雨床连，约我坐船尾。

试看吹绵野店，落红亭堠，多少匆匆游子。芒鞋渐懒，青蓑白舫，商略五湖闲事。

念前期暗负，别后朱颜易憔悴。输此去、采茶僧径，烧笋山家，人在绿阴里。

作者简介：（1635—1694）清浙江秀水人，字武曾。诸生。与兄李绳远、弟李符并著诗名，时称三李。又与朱彝尊称朱李。诗初学唐人，持格律甚严。古文长于议论。曾举博学鸿儒科，罢归。有《秋锦山房集》。